1нче Белоруссия фронтының 5нче удар армиясе 230нчы укчы дивизиясендә 988нче укчы полкның минометчылар взводы командиры ярдәмчесе, разведкачы сержант Сәетов Польша җирләрен (Варшава, Познань шәһәрләрен) азат итүдә катнаша, Берлингача барып җитә. Разведкачы буларак, еш кына фронт сызыгын үтеп чыга, дошманның ут нокталарын ачыклый, мәгълүмат бирердәй дошман сугышчыларын «тел»гә алып кайта. Бервакыт аның төркеме немец генералын кулга төшерә, үзебезнекеләр ягына чыкканда генерал тормышын саклап кала алмасалар да, бай мәгълүматлы оператив карталары, башка документлары кайтарып тапшырыла. 1945 елның 24 апрелендә Сәетов, укчы взвод белән бергә, беренчеләрдән булып Шпрее елгасын кичеп чыга, Руммельсбургер күле ярында плацдарм яулап, дошманның контрһөҗүмнәрен кире кагуда катнаша, аргы ярдагы минометчыларга кирәкле мәгълүматны тапшырып тора.